**VI. АНАЛИЗА ЕФЕКАТА ЗАКОНА**

**На кога ће и како ће највероватније утицати решења у закону**

Решења у Предлогу закону о изменама и допунама Закона о поморској пловидби (у даљем тексту: Предлог закона) имаће утицај на будуће власнике поморских бродова чији је век трајања истекао. Увођење ове обавезе власницима поморских бродова чији је век трајања истекао омогућиће се већа безбедност и заштита здравља људи и спречавање загађења морске средине. Тренутно у уписницима поморских бродова Републике Србије нема уписан ни један поморски брод.

Предлог закона ће утицати и на привредна друштва, односно друга правна лица којима је издато одобрење за обављање послова посредовања при запошљавању помораца по важећем Закону о поморској пловидби, за чије издавање није био прописан рок. Прописивањем рока од 5 година на који ће се издавати одобрења омогућиће се већа контрола испуњености прописаних услова за његово издавање.

Предлог закона ће утицати и на бродаре односно послодавце помораца, који ће бити у обавези да обезбеде полису осигурања, односно друго финансијско јемство из које ће поморци који раде на поморским бродовима моћи наплатити трошкове у случају напуштања помораца, репатријације помораца, као и у случају потраживања поморца за случај смрти и повреда на раду.

Предлог закона ће утицати и на поморце који раде на поморским бродовима који ће моћи да из полисе осигурања или другог финансијског јемства, наплате трошкове у случају напуштања помораца, репатријације помораца, као и у случају потраживања поморца за случај смрти и повреда на раду, тако што ће повећати ниво заштите права помораца и повећати имовински сигурност помораца и њихових породица.

Предлогом закона наставља се процес усаглашавања домаћег законодавства са прописима Европске уније који се односи на обавезу министарства да пријави органе и организације за IMO план контроле држава чланица (IMO Audit Scheme), да достави Европској комисији и државама чланицама Европске уније податке о броду, као и обавезу достављања Европској комисији извештаја о вршењу својих дужности у случају да се поморски бродови који вију заставу Републике Србије нађу на црној или сивој листи објављеној у најновијем извештају Париског меморандума о разумевању о контроли државе луке, вршење надзора инспектора признате организације на поморским бродовима у вези са условима живота и рада помораца, као и мере које може да предузме ради отклањања утврђених недостатака, финансијску одговорност признате организације у случају да је правоснажном судском одлуком или арбитражном одлуком утврђена одговорност министарства за материјалне штете, повреде на раду или у случају смрти услед поморске несреће, а које су проузроковане радом признате организације, као и садржина уговора који се закључује између министарства и признaте организације којим се уређују питањa обављања техничког надзора на поморским бродовима и издавању бродских исправа и књига, обавезе послодавца да обезбеди полису осигурања или друго финансијско јемство за покриће трошкова неисплаћене зараде и других преузетих обавеза уговором о раду помораца, трошкова репатријaције, као и трошкова у случају напуштања поморца, подношење захтева од стране министарства Европској комисији за одузимање признања признатој организацији, рециклажу поморског брода која се врши ради спречавања негативних утицаја на здравље људи и животну средину, безбедно и еколошки прихватљиво руковање опасним материјалима, опасни материјали, припрему за рециклирање бродова, прегледе бродова и издавање потребних сведочанстава за рециклажу брода, постројење за рециклирање бродова, план за рециклирање брода, као и извештавање Европске комисије.

Доношењем овог закона постићи ће се већа усклађеност домаћег законодавства са прописима Европске уније, као и спровођење међународних конвенција у области поморске пловидбе.

С обзиром да се ради о законској материји, одређена законска решења је могуће мењати и допуњавати законом, тј. изменама и допунама постојећег Закона о поморској пловидби који уређује ову област.

**Какве трошкове ће примена закона створити грађанима и привреди**

**(нарочито малим и средњим предузећима)**

Примена овог закона неће створити трошкове грађанима, а привреди ће створити незнатне трошкове.

У Републици Србији у уписник поморских бродова није уписан ни један поморски брод. Ако власник поморског брода жели да упише брод у домаћи уписник треба да приликом уписа испуни више захтева. Један од прописаних захтева је да се у Национални уписник поморских бродова, као и Међународни уписник поморских бродова може уписати поморски брод чија старост, у време подношења писмене пријаве за први упис у уписник, не прелази за путничке бродове 10 година, за теретне бродове 15 година, а за рибарске бродове не прелази 10 година који се рачуна од момента полагања кобилице приликом градње брода. Век трајања поморских бродова је око 60 година и под претпоставком да се у домаћи уписник бродова упише поморски брод, он се неће повлачити из пловидбе за најмање наредних 40 - 50 годинa.

Имајући наведено у виду, као и да је рециклажа бродова уведена Хонгконшком међународном конвенцијом о безбедном и еколошки прихватљивом рециклирању бродова, 2009, те да ни државе које су ратификовале наведену конвенцију чија поморска флота чини велики удео у укупној светској поморској флоти нису започеле са рециклажом поморских бродова није могуће анализирати трошкове рециклаже бродова без конкретног случаја у пракси и праксе других држава које имају поморску флоту.

За добијања одобрења за обављање послова посредовања при запошљавању помораца привредна друштва за период од пет година плаћају административну таксу за издавање одобрења која износи 2020,00 динара. Привредна друштва која обављају послове посредовања при запошљавању помораца имају обавезу да поседују полису осигурања од професионалне одговорности за новчане губитке које претрпи поморац као последицу пропуста у раду посредника која се издаје на годину дана, па немају додатне трошкове у вези са обезбеђивањем те полисе осигурања. Полиса осигурања се прибавља сваке године без обзира да ли се одобрење издаје трајно или на пет година. За прибављање доказа да привредно друштво које се бави пословима посредовања има запослено најмање једно лице које има две године радног искуства у области поморства, од чега најмање 12 месеци пловидбеног стажа не ствара трошкове подносиоцу захтева, будући да прилаже копију радне књижице и копију поморске књижице или потврду поморске компаније код које су остварили радни, односно поморски стаж. За издавање уверења да то запослено лице није правоснажно осуђено за кривична дела или против кога се не води кривични поступак таксе износе 190,00 динара. Министарство грађевинарства, саобраћаја и инфраструктуре као надлежни орган за издавање предметног одобрења нема додатне трошкове имајући у виду да су ти трошкови већ урачунати у трошковима зараде службених лица. Попис техничке опреме саставља само привредно друштво те нема никаквих трошкова. Укупни трошкови прибављања потребних докумената су 821 динара (чекање 0,5 сата по 441 динара/сату и 620 динара таксе за издавање уверења о уредном измиривању пореза и доприноса).

Полиса осигурања, односно друго финансијско јемство из које ће поморци који раде на поморским бродовима моћи да наплате трошкове у случају напуштања помораца, репатријације помораца, као и у случају потраживања помораца за случај смрти и повреде на раду се први пут уводе на нивоу међународне заједнице, а тиме и у Републици Србији па није могуће приказати очекиване трошкове, обзиром да осигуравајућа друштва још нису издавали овакве полисе осигурања. Из наведених разлога није могуће предвидети додатне трошкове за послодавце за премије осигурања.

Трошкови спровођења нових обавеза државних органа и организација у вези са редовном контролом рада признате организације чине трошкови службеног путовања и смештаја службених лица зависно од државе у којој се налази призната организација.

За извештавање Европске комисије о пропустима у раду нема никаквих трошкова.

**Да ли су позитивне последице доношења закона такве да оправдавају трошкове које ће он створити**

 Предложени закон неће стварати додатне трошкове.

Предлогом закона прописана је обавеза власника поморских бродова да се бродови чији је век трајања истекао, рециклирају у одређеним местима тј. овлашћеним постројењима за рециклирање бродова који морају да испуњавају прописане захтеве и који су уврштени у Европски попис постројења за рециклажу бродова, чиме ће се безбедније и еколошки прихватљивије руковати опасним материјалима, обзиром да су се бродови раније градили између осталих и од материјала који могу бити опасни и чија је употреба забрањена или ограничена што ће допринети спречавању негативног утицаја на здравље људи и животну средину.

 Доношењем Предлога закона постићи ће се већи ниво заштите помораца, због увођења полисе осигурања или другог финансијског јемства из које ће поморци моћи да наплате трошкове у случају напуштања поморца, репатријације поморца, као и у случају потраживања помораца за случај смрти и повреде на раду, онемогући ће се да послодавци испуњавају обавезе прописане Међународном конвенцијом о раду помораца 2006, коју је ратификовала Република Србија и прописа Европске уније са којима се Предлогом закона врши усаглашавање.

Поред тога ће се издавањем одобрења за обављање послова посредовања при запошљавању помораца на период од пет година омогућити већа контрола испуњености прописаних услова који су неопходни за вршење послова посредовања при запошљавању помораца, чиме ће се побољшати положај помораца који се укрцавају на поморске бродове посредством привредних друштава која испуњавају услове за обављање те делатности.

 Издавање наведеног одобрења на одређено време је и међународна обавеза Републике Србије која произилази из Конвенције о раду помораца, 2006 којом је прописано да су надлежни органи државе чланице дужне да обезбеде спровођење Конвенције и да се издавање одобрења за обављање послова при запошљавању помораца морају издавати или обнављати само након провере испуњености услова прописаних том конвенцијом и домаћим прописима.

 У Републици Србији има укупно 5 издатих одобрења за обављање послова посредовања при запошљавању помораца привредним друштвима.

Наведено одобрење се према важећем Закону о поморској пловидби издавало на неодређено време, па се у пракси дешавало да лица која морају да испуњавају услове стручног искуства у области поморства након издавања одобрења престану да раде код привредних друштава који се баве пословима посредовања при запошљавању помораца, и на тај начин ускрате поморцима остваривање њихових права (упућују поморце на поморске бродове без потписаног уговора о раду, не врше провере да ли поморац испуњава услове за укрцавање на одређени брод, не омогуће поморцима да провере услове запошљавања, не обавесте поморце о његовим правима и обавезама, изврше наплату трошкова за услуге посредовања при запошљавању помораца од самог поморца) јер немају стручна лица у области поморства која имају стручна знања у области поморства да поступају по стандардима из Међународне конвенције о раду помораца, 2006, не продуже полису осигурања од професионалне одговорности и писмено не обавесте министарство о променама у погледу испуњености услова за издавање одобрења у прописаним роковима и сл. На овај начин ће се уз појачан рад инспекције поправити постојеће стање.

**Да ли закон подржава стварање нових привредних субјеката на тржишту**

**и тржишну конкуренцију**

 Овим законом се не подржава стварање нових привредних субјеката на тржишту нити тржишна конкуренција.

**Да ли су заинтересоване стране имале прилику да се изјасне о закону**

Заинтересоване стране се нису изјашњавале на Предлог закона о изменама и допунама Закона о поморској пловидби имајући у виду да се овим Предлогом закона не мењају битна решења из постојећег Закона о поморској пловидби, већ се само појашњавају, односно прецизирају постојеће одредбе тог Закона и врши усклађивање са прописима Европске уније.

**Које ће се мере током примене закона предузети да би се остварило оно што се доношењем закона намерава**

 Након ступања на снагу овог закона потребно је усвојити Правилник о техничким захтевима за статутарну сертификацију поморских бродова у ком ће се транспоновати одредбе Уредбе ЕУ број 1257/2013 које се односе на техничке захтеве за рециклажу поморских бродова.

 Појачаће се надзор инспектора признате организације посебно у делу који се односи на услове живота и рада помораца прописане Законом о поморској пловидби и Конвенцијом о раду помораца 2006, коју је Република Србија ратификовала, а побољшаће се и материјални положај помораца, будући да је Законом предвиђено да послодавци обезбеде полису осигурања или друго финансијско јемство која ће покривати поморцима трошкове неисплаћених зарада и других преузетих обавеза уговором о раду помораца, трошкове репатријaције, као и трошкове у случају напуштања поморца.

 Након ступања на снагу овог закона Министарство грађевинарства саобраћаја и инфраструктуре ће обавестити Републички секретаријат за јавне политике да ће унети потребне измене у административни поступак који се односи на поступак издавања одобрења за обављање послова посредовања при запошљавању помораца и доставити податке о лицима која ће бити задужена за ажурирање наведеног поступка.